钦定古今图书集成/理学汇编/文学典/第002卷 > 梁刘勰文心雕龙 > 《指瑕》
## 钦定古今图书集成/理学汇编/文学典/第002卷 > 梁刘勰文心雕龙 > 《指瑕》

管仲有言：“无翼而飞者，声也；无根而固者，情也。”然则
声不假翼，其飞甚易；情不待根，其固匪难。以之垂文，
可不慎欤！古来文才，异世争驱，或逸才以爽迅，或精
思以纤密，而虑动难圆，鲜无瑕病。陈思之文，群才之
俊也，而武帝诔云“尊灵永蛰”，明帝颂云：“圣体浮轻。”浮
轻有似于蝴蝶，永蛰颇疑于昆虫，施之尊极，岂其当
乎？左思《七讽》，说孝而不从。反道若斯，馀不足观矣。潘
岳为才，善于哀文，然悲内兄，则云“感口泽”，伤弱子，则
云“心如疑。”礼文在尊极，而施之下流，辞虽足哀，义斯
替矣。若夫君子拟人，必于其伦，而崔瑗之诔李公，比
行于黄虞；向秀之赋嵇生，方罪于李斯。与其失也，虽
宁僭无滥，然高原之诗，不类甚矣。凡巧言易标，拙辞
难隐，斯言之玷，实深白圭，繁例难载，故略举四条。若
夫立文之道，惟字与义。字以训正，义以理宣。而晋未
篇章，依希其旨，始有赏际奇至之言，终无抚叩酬即
之语，每单举一字，指以为情。夫赏训锡赉，岂关心解，
抚训执握，何预情理？《雅》《颂》未闻，汉魏莫用，悬领似如
可辩，课文了不成义，“斯实情讹之所变，文浇之致弊。
而宋来才英，未之或改，旧染成俗，非一朝也。”近代辞
人，率多猜忌，至乃“比语求媸，反音取瑕”，虽不屑于古，
而有择于今焉。又制同他文，理宜删革，若排人美辞，
以为己力，宝玉大弓，终非其有。全写则揭箧，傍采则
探囊，然世远者太轻，时同者为尤矣。若夫注解为书，
所以明正事理。然谬于研求，或率意而断。《西京赋》称
“中黄育获之畴”，而薛综谬注，谓之阉尹，是不闻执雕
虎之人也。又《周礼》并赋，旧有疋马，而应劭释疋，或量
首数蹄，斯岂辩物之要哉？原夫古之正名，车两而马
疋。疋两称目，以并耦为用。盖车贰佐乘，马俪骖服，服
乘不只，故名号必双。名号一正，则虽单为疋矣，疋夫
疋妇，亦配义矣，夫车马小义，而历代莫悟，辞赋近事，
而千里致差，况钻灼经典，能不谬哉，夫辩疋而数首
蹄，选勇而驱阉尹，失理太甚，故举以为戒，丹青初炳
而后渝，文章岁久而弥光，若能檃括于一朝，可以无
愧于千载也，赞曰：羿氏舛射，东野败驾，虽有儁才，谬
则多谢，斯言一玷，千载弗化。令章靡疚，亦善之亚。